**Dôvodová správa**

1. Všeobecná časť

Ministerstvo zdravotníctva Slovenskej republiky predkladá návrh nariadenia, ktorým sa ustanovujú podrobnosti o spôsobe ustanovenia verejnej minimálnej sieti poskytovateľov všeobecnej ambulantnej starostlivosti ako iniciatívny návrh v nadväznosti na vládny návrh zákona o kategorizácii ústavnej zdravotnej starostlivosti a o zmene a doplnení niektorých zákonov (ďalej len „vládny návrh zákona“), ktorý okrem siete kategorizovaných nemocníc zavádza aj nový spôsob definovania verejnej minimálnej siete poskytovateľov všeobecnej ambulantnej starostlivosti, ktorí prevádzkujú všeobecnú ambulanciu.

Zámerom predkladaného návrhu nariadenia je definovať postup a podrobnosti nového spôsobu definovania verejnej minimálnej siete poskytovateľov všeobecnej ambulantnej starostlivosti, ktorí prevádzkujú všeobecnú ambulanciu so zohľadnením potrebnej kapacity (aby bol dostatok všeobecných lekárov) a miestnej dostupnosti (čas dojazdu) na úrovni okresov. Definuje parametre potrebné na každoročné vyhodnocovanie stavu siete ako maximálny čas dojazdu, spôsob výpočtu miestnej dostupnosti, spôsob výpočtu potrebnej kapacity, normatívny počet kapitovaných poistencov, spôsob určenia hodnôt vnútroštátnej migrácie, parametre klasifikácie okresov a podrobnosti o postupe, povinných subjektoch, sprístupňovaných údajoch a o výsledkoch vyhodnocovania stavu verejnej minimálnej siete poskytovateľov všeobecnej ambulantnej starostlivosti.

Zavádza nový nástroj na identifikáciu rizikových okresov, kde nie je dostatočne zabezpečená všeobecná ambulantná starostlivosť. Na rozdiel od predošlého stavu ide o dynamické definovanie siete na základe určených parametrov s každoročným vyhodnocovaním, monitorovaním siete a klasifikáciou okresov ako zabezpečených, nedostatkových, rizikovo nedostatkových a kriticky nedostatkových. Parametre pre klasifikáciu okresov sú počet poistencov okresu, ktorí nemajú zabezpečenú miestnu dostupnosť, miera naplnenia potrebnej kapacity a demografická štruktúra všeobecných lekárov.

Predkladaný návrh nariadenia špecifikuje predmet legislatívnej úpravy vyplývajúcej z vládneho návrhu zákona v časti týkajúcej sa úprav všeobecnej ambulantnej starostlivosti (článok V, body 3, 4, 6, 7, 9, 10 a 32 vládneho návrhu zákona). Nová úprava verejnej minimálnej siete poskytovateľov všeobecnej ambulantnej starostlivosti, ktorá je predmetom predkladaného nariadenia vlády, bude nahrádzať súčasnú právnu úpravu verejnej minimálnej siete poskytovateľov všeobecnej ambulantnej starostlivosti definovanú v § 2 ods. 1 nariadenia vlády č. 640/2008 Z. z. o verejnej minimálnej sieti poskytovateľov zdravotnej starostlivosti v znení neskorších predpisov, ktorá bude vypustená v celom rozsahu od 30. júna 2022.

Prijatie predloženého návrhu nariadenia bude mať pozitívny sociálny vplyv, nebude mať vplyv na rozpočet verejnej správy, vplyv na podnikateľské prostredie, vplyv na informatizáciu spoločnosti, vplyv na životné prostredie, vplyv na služby verejnej správy pre občana, vplyv na manželstvo, rodičovstvo a rodinu.

Návrh predpisu je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, zákonmi Slovenskej republiky a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.